279 Pax

Est triplex pax: temporis, pectoris, eternitatis.

Prima pax est peccatorum, Psal. [72:3]: *Zelavi super iniquos, pacem peccatorum videns*.

¶ Secunda est pectoris de qua Psal. [118:165]: *[Pax] multa diligentibus [legem] tuam*.

Tercia est eternitatis, Ysai. 32[:18]: *Sedebit populus meus in pulchritudine pacis*.

Prima pax contemnenda est propter multa. Primo quia probrosa, quod figuratum est, 1 Reg. 11[:2] ubi Naas noluerit pacem habere cum filiis Israel nisi erueret illis oculos dextros. Secundo quia falsa, Ysai. 57[:20-21]: Cor *impii quasi mare* fervescens, et sequitur, *Non est pax impiis, dicit Dominus*. Hec est pax inde dicentis quem osculatus seruo ipse est, uel pax Joab, 2 Reg. 20[:9]: Dicentis *ad Amasam : Salve mi frater*, etc. Tercio quia est incerta, est 1 Thess. 5[:3]: *Cum dixerint: Pax et securitas: tunc superveniet repentinus [eis] interitus*, etc.

¶ Exemplum de diuite cogitante ampleare horrea sua, Luc. 12[:18]. Hic dicit Gregorius in *Pastorale*, et etiam in *Moralibus*, quod expedit pro bonis et pro republica quod vnitas et pax impiorum dissipetur, quia turbant quod figuratum est in diuisione maris rubri pacifice transiuit populus Dei. Vnde dicit ipse in *Pastorali*, suo si peruersorum nequicia in pace iungitur, eorum [malis] actibus robur augetur. Et bonos tanto deterius opprimunt quo vnanimus persequntur. Vnde Jer. 6[:14] dicunt, *Pax, et non pax*, quasi dicens, dicunt pax in loquendo. Vnde poeta, Numquam bella bonis, numquam [discrimina] desunt. Et cum quo certet, mens pia semper habet.

¶ Ad hoc dicit Bernardus, *Super Canticum*, O candens lilium! o flos delicate! increduli et subuersores sunt tecum. Vide ergo quomodo caute ambules inter spinas. Plenus est mundus spinis. In terra sunt, in aere sunt, in carne tua sunt. In hiis versari et minime [laedi] diuine est potencie, non tue virtutis. Vnde dicit Augustinus, *De ciuitate*, pugnant inter se mali et mali. Pugnant quia inter se mali et boni. Sed boni et boni inter se pugnare non possunt.

¶ Item, mali secundum illud, Psal. [27:3]: *Loquuntur pacem cum proximo suo, mala autem*. Vnde narratur de summo ostendit leoni filium suum ut iudicaret de eo, respondit leo sic, Est de filio tuo, sicut de te ipso **del nes pru ne de altre ioie**.

¶ At si vna indignanter recedens quesiuit illud idem de vrsa, cui illa, Et ne iste filius tuus pulcherimus, de quo tanta fama laborat, vtique domine afferatur. Ergo ut cupita sibi, imponam sed in osculando capit totaliter momordit. Heu dixit, Suma loquuntur maledicuntur labia quem dulcia et faciunt contraria. Exemplum de Joab et Amasa [2 Reg. 20:9] prout superius dicitur.

¶ Secunda, pax est pectoris et illa amplectanda. Nam homo habet bellum ad Deum per offensam, ad proximum per iniuriam, ad seimpsum per culpam.

Ideo primo, debet habere pacem ad Deum, Luc. 2[:14]: *In terra pax hominibus bonæ voluntatis*. Et Job [9:4]: *Quis restitit ei, et pacem habuit*?

De pace ad proximum, dicitur Eph. 4[:3]: *Solliciti servare unitatem Spiritus in vinculo pacis*.

¶ De pace ad seipsum, dicitur Matt. 5[:9, 8]: *Beati pacifici: quoniam ipsi Deum videbunt.*

¶ Tercia, est pax eternitatis et illa est summe appetenda, Ysai. 32[:18]: *Sedebit populus meus in pulchritudine pacis*, etc. Idem secundum alios est pax consciencie, pax amicicie, pax gratie et glorie.

¶ De prima pace, /f. 87ra/ Psal. [118:165]: *Pax multa diligentibus legem tuam, [et] non est* aliqua pax sancta aut secura sine ista. Et alie pacis perturbationes potest homo effugere, set istam non. Homo nempe post peccatum mortale et si non scandalizatur quantum ad alios fornicarios, tamen in se scandalum patitur, ex hoc quod caro que naturali ordine deberet, soluiti dominatur, Rom. 8[:6]: *Prudentia carnis, mors est: prudentia* vero *spiritus, vita et pax*. Sed quando spiritus dominatur, tunc est pax sed propter defectum huius *Non est pax impii, dicit Dominus*, Ysai. 48[:22]. Sed *gloria, honor, et pax omni operanti bonum*, Rom. 2[:10]. Exemplum, aliter pascuntur qui admittuntur ad mensam Domini atque aliter qui ad portam, qui de reliquiis sunt contenti. Qui enim in hoc mundo sunt de reliquiis contentantur. Ideo dixit Christus, Joan. 14[:27]: *Pacem relinquo vobis*, id est, de reliquis, *do vobis pacem*. Sed in celo sedebimus ad mensam Domini et fruemur pace ad satietatem, Ysai. 32[:18]: *Sedebit populus meus in pulchritudine pacis, in requie opulenta*. Et hoc est quod dicit Augustinus, *Sermo* 71, pacem nobis reliquit iturus, pacem suam dabit quandoque venturus. Pacem, inquit, reliquit qualem, scilicet, habuit in hoc mundo quia perturbatam. Vnde legitur Gen. 43[:22-23] quod postquam fratres Joseph dixerant, *Non est[[1]](#endnote-1)* *in* conscientiis nostris *quis posuerit* pecuniam *in marsupiis*. Dixit Joseph, *Pax vobis, nolite timere*. Sic pax ille qui non habent peccatum in conscientiis. Sed Ysai. 48[:22] dicitur, *Non est pax impiis, dicit Dominus*. Sed ipse Christus *est pax nostra qui fecit vtraque unum*, Eph. 2[:14].

¶ Exemplum est in natura secundum Aristoteles 8, *De animalibus* c. 6, inter apes numquam est quando habent plures rectores. Ideo dicitur Philip. 4[:7]: *Pax Dei, quæ exsuperat omnem sensum, custodiat corda vestra, et [intelligentias vestras*].

¶ De secunda pace que est amicicie, dicit Augustinus, *De verbo Domini,* sermo 58, pacem qui accepit, ipsam teneat; qui perdiderat, eam repetat; qui enim in ea inuentus non fuerit, abdicatur a Patre, exheredatur a Filio, alienabitur a Spiritu Sancto. Ideo monet apostolus, Rom. 8[:10] in quantum *in vobis est*. In omnibus gentibus inter quas habitant fedus pacis fecit, Gen. 21[:27]. Ideo dicit Seneca, cum omnibus partem habeamus, nisi cum viciis.

¶ Hic nota quod angeli non cantauerunt generaliter et indistincte [Luc. 2:14]: *Et in terra pax hominibus*, sed addiderunt, *bone voluntatis,* quia illis solum est vera pax. Ideo dicitur in Psal. [33:15]: *Inquire pacem, et persequere eam*. Vbi dicit Chrisostomus *Super Mattheum*, non dicit, Si te pax sequatur, suscipe eam. Sed, si te fugerit, persequere eam. Utpote si cum aliquo litem feceris, si te prior inuitat ad pacem, quod pax te sequitur, cum gaudio suscipe eam. Quod si ille quasi malus permanet in malo, pax absconditur a te. Tu quasi filius pacis pulsa ianuam pacis, et hoc est persequi pacem. Nec dicas, ille mihi iniuriam fecit, ille me debet prius rogare. Gloriosior es tu, si iniuriatus pacem quesieris. Quere ergo pacem, ut inuenias premium pacis. *Beati*, inquit, *pacifici quoniam filii Dei vocabuntur*, Matt. 5[:9].

¶ De tercia pace que est gratie et glorie, dicit Apostolus, 2 Cor. 13[:11]: *Pacem habete, et Deus pacis et dilectionis erit vobiscum*. Vnde Augustinus, *De civitate,* libro 19, capitulo 5, pax amicicie temporalis est incertum bonum, quia corda eorum, cum quibus eam tenuere volumus, ignoramus; sed habere pacem cum Deo facile est quia per humilitatem placatur. Sic Joseph videns fratres suos contritos et humiliatos, dixit, *Nolite timere, pax vobis*, Gen. 43[:23]. Numquam est facta pax inter superiorem et inferiorem quamdiu inferior habeat vnde possit superiorem impugnare. Ideo prudentes bellatores intuntur tollere ab inferiore sua subsidia, et sic erit pax. Illa autem cum quibus Deum impugnamus sunt carnales concupiscencie sicut innuit [1] Petrus [2:11], dicens, *Obsecro vos tanqum aduene et per egri abstinere vos a carnalibus desideriis que militant aduersus animam*.Que, scilicet, est castrum et sedes Dei donec iste concupiscencie fuerint represse non poterit esse inter Deum et pax et hominem nec per consequens inter hominem et carnem suam, sed ista perfecta pax solummodo erit in celo. Vnde dicit /f.87rb/ Iudas in canonica sua c. 1[:2]: *Misericordia vobis, et pax, et caritas adimpleatur*, et sequitur hec non sunt hic plena quia qui carnem suam maculant dominacionem spernunt et maiestatem blasphemant.

Vnde Augustinus, *De ciuitate*, libro 19, c. 20, dicere possumus, finem bonorum esse pacem, secundum Psal. [147:3]: *Qui posuit fines tuos pacem*. Sed non completur in solo Deo qui est *pax nostra qui fecit vtraque vnum*, Eph. 2[:14]. Nempe ante aduentum Christi tres erant in imiciciarum parietes. Primus inter Deum et hominem. Secundus inter hominem et angelum. Tercius inter hominem et hominem. Homo namque per inobedienciam Deum offenderat. Per suum lapsum restaurationem angelicam retardauerat. Nam[[2]](#endnote-2) videns ceremonias gentilis ydolatriam excolebat et vterque ritum alterius despiciebat, sed Christus veniens pax nostra fecit vtraque vnum quia destruxit inimiciciarum materias et concurrentes parietes in se angulari lapide copulauit. Ut de cetero fores vnum ouile et vnus pastor, abstulit peccatum et reconsiliauit hominem Deo, reparauit casum et reconsiliauit hominem angelo, destruxit ritus et reconsiliauit hominem homini.

Ergo restaurauit secundum Apostolum, ea que in celo et ea que in terris. Ideo canebat multitudo celestis exercitus, Luc. 2[:14]: *Gloria in* excelsis *Deo*, id est, angelis, *et in terra pax hominibus*, id est, Judeis et gentibus. Huic est quod nascitur Deus homo quia pax inter Deum et hominem reformatur inter iudicium et gentem. Igitur pax temporis est ordinata, disposicio insensibilium, id est, elementorum, quando non corrumpuntur in vindiciam hominum. Et sensibilium, id est, animalium volatilium quando non offerantur ad deuastandum. Et etiam rationabilium, id est, hominum quando non excandescuntur per lites et bella.

Item, pax pectoris consistit in tribus, scilicet, in ordinata subiectione sensulitatis ad voluntatem, voluntatis ad rationem, rationis ad Deum.

¶ Item, est pax interna que dicitur pectoris celo. Ergo [Colos. 3:15]: *Pax Christi exultet in cordibus vestris*. Et pax fraterna que dicitur temporis, Rom. [12:18]: *Si fieri potest*, quantum *ex vobis est, cum omnibus hominibus pacem habentes*. Et pax superna que dicitur eternitatis, Ysai. 32[:18]: *Sedebit populus in pulchritudine pacis*.

¶ Item, est triplex pax mala. Quarum prima dicitur inconuinata quando, scilicet, mali concordanter sicut patet de Herode et Pilato in morte Christi, Luc. 23[:12]. Psal. [72:3]: *Zelavi super iniquos, pacem peccatorum videns*.

Secunda, dicitur simulata qualis fuit Jude proditoris, Matt. 26[:48]. Psal. [27:3]: *Qui loquuntur pacem cum proximo suo*.

Tercia, dicitur inordinata quando b. maior obedit minori ratio sensualitati, qualem habuit Adam cum Eua debuit pocius rexisse, Matt. 10[:34]: *Non veni pacem mittere* inter, *sed gladium*.

Item, pax sicut describitur a quibusdam pax est celi linguagium, Christi exenium, Dei vestigium. De primo patet triplex signum quia Christus pacem loquebatur statim post resurectionem, Joan. 20[:19]: *Pax vobis*.

¶ Item, sic locuti celi senes, Luc. 2[:14]: *In terra pax hominibus bonæ voluntatis*. Et apostoli, Matt. 10[:12]. Luc. 10[:5]: *In quamcumque domum intraveritis, dicite: Pax huic domui*.

De secundo, Christus ligauit pacem tanquam iocale preconsum suis discipulis et amicis, Joan. 14[:27]: *Pacem relinquo vobis*.

De tercio, Prou. 3[:17]: *Omnes semitæ illius pacificæ*. De quibus dicitur superius: pax interna, pax fraterna, pax superna.

1. *est* ] ~~illis~~ F.128. [↑](#endnote-ref-1)
2. Nam ] ~~Deus~~ F.128. [↑](#endnote-ref-2)